section_heading: Gdje se njeguje običaj
paragraph_text: Običaj se dan-danas zadržao u Hrvatskoj, a njeguje se u nekim selima Istre te uz hrvatsko-slovensku granicu, i to ponajviše u sutlanskom području. Tako se i tekst pjesme razlikuje, ovisno o govoru u nekom kraju, od mjesta do mjesta. U pravilu domaćini čestitarima samo zahvaljuju, no u nekim mjestima darivaju ih jajima, ali ne i novcem. Trikraljska zvezda koju imaju mještani naselja Sopota kraj Pregrade stara je 50 godina i tradicija u tom selu nije prekinuta u tih pola stoljeća. Očevi su ju prenijeli na sinove. I dok su prije čestitari hodali odjeveni u civilnu zimsku odjeću, danas su orgrnuti šarenim sjajnim plaštevima koji bi trebali dočarati odjeću triju kraljeva. Običaj se u posljednjem desetljeću obnavlja pa se tako javljaju nove skupine trikraljskih zvezadara u Donjem Škrniku kraj Kumrovca i Gorjakovu kraj Pregrade.